Better World Books

Better World Books, 2002 թվականին բացված նոր և օգտագործված գրքերի առցանցգրախանութ։ Կազմակերպությունը համարվում է առևտրային, բայց գրքերի և իր եկամտի մի մասը տրամադրում է ամբողջ աշխարհում անգրագիտության վերացմանն ուղղված տարբեր ծրագրերի իրականացմանը։ 2013 թվականին կազմակերպությունն այդ ծրագրերի համար տրամադրել է շուրջ 14 միլիոն դոլար։ Վեբ կայքը իրական ժամանակի ռեժիմում արտացոլում է բարեգործությանն ուղղված, վնասված, ֆոնդերին տրամադրված և երկրորդական վերամշակման ուղղված գրքերի ու միջոցների քանակը։
Օգտագործված գրքերը հայտնվում են «Better World Books»-ում ավելի քան 1800 քոլեջներից և համալսարաններից, ավելի քան 3000 գրադարանային համակարգերից։ Կազմակերպությունը պահեստներ ունի Ինդիանա նահանգում և Շոտլանդիայում նահանգներում։


== Պատմություն ==
2001 թվականին՝ Նոտր-Դամի համալսարանն ավարտելուց հետո, շրջանավարտներ Քրիստափոր Ֆուկսը, Քսավյե Հելգեսենը և Ջեֆ Կուրցմանը վաճառել են իրենց դասագրքերը համացանցում։ Այնուհետև նրանք միտք հղացան վերավաճառել օգտագործված գրքերը, որն այնուհետև դարձավ բիզնես ծրագիր։ 2002 թվականին Ֆուկսին ու Հելգեսենին հաջողվել է Robinson Community Learning Center-ի օգնությամբ վաճառել 2000 գիրք՝ դրա դիմաց ստանալով 20 000 դոլար։ Եկամտի կեսը տրամադրվել է համայնքային կենտրոնի կրթության խթանմանը։
2003 թվականին երեք նախկին շրջանավարտները ներկայացրել են առցանց խանութի իրենց բիզնես ծրագիրը Նոթր Դամի համալսարանին կից բիզնես քոլեջի ձեռներեցական հետազոտությունների կենտրոնի կողմից կազմակերպված մրցույթում։ Հաղթելով մրցույթում՝ ստացել են 7000 դոլարի չափով դրամաշնորհ։
2008 թվականի ապրիլին «Better World Books»-ում ներդրվել է 4,5 միլիոն դոլար ձեռնարկատիրական կապիտալ «Good Capital»-ի, «LLC»-ի և 18 մասնավոր ներդրողների կողմից։ Նույն տարում ընկերությունը ներկայացչություն է բացել Շոտլանդիայում, իսկ կայքի բրիտանական տարբերակը գործարկվել է 2 տարի անց։


== Քննադատություն ==
Շատերը քննադատում են «Better World Books» ընկերությանը անձնազոհ նվիրաբերված գրքերից գումար վաստակելու համար։ Ի պատասխան՝ ընկերությունը նշում է, որ ինքն առևտրային է և օգտագործում է Սոցիալական ձեռնարկատիրության մոդել՝ դրանով իսկ ոչ մեկին չխաբելով։ Անկախ գրախանութներից մեկը քննադատել է ընկերությանը «բուկինիստական հիմնաքարային գրագիտության» բացակայության համար, ինչպես նաև մատնանշել ղեկավարների աներևակայելի բարձր աշխատավարձերը։


== Գործընկերներ ==
«Better World Books» ընկերության վաճառած գրքերից ստացված միջոցների մի մասը կամ հենց որոշ գրքեր տրամադրվում են «Feed the Children» և «Books for Africa» ընկերություններին։ «Better World Books»-ը այս կամ այն կերպ օգնություն է տրամադրում հետևյալ ոչ առևտրային կազմակերպություններին․

«Books for Africa» - կազմակերպություն, որը հավաքագրում է գրքեր և ուղարկում աֆրիկյան երեխաներին։
«National Center for Family Literacy» - կազմակերպություն, որն օգնում է աղքատ ընտանիքների երեխաներին կրթություն ստանալ։
«Room to Read» - կազմակերպություն, որը կառուցում է գրադարաններ և դպրոցներ, ինչպես նաև կրթաթոշակներ է տրամադրում աշխարհի աղքատ երկրներին, այդ թվում՝ Հարավարևելյան Ասիայում։ Այն նաև հրատարակում է տարբեր լեզուներով մանկական գրքեր։
«Worldfund» - կազմակերպություն, որի նպատակն է բարելավել անգլերենի իմացությունը Լատինական Ամերիկայում։
«Prison Book Project» - ոչ առևտրային կազմակերպություն, որը գրքեր և իրավաբանական տեղեկատվություն է տրամադրում քրեակատարողական հիմնարկների բանտարկալներին։
«Robinson Community Center» - Նոթր Դամի համալսարանի ներքո գործող համայնքային կենտրոն, որը կրթական ծառայություններ է մատուցում Ինդիանա նահանգի Սաութ Բենդ քաղաքին։
«National Literacy Trust» - անգլիական անկախ բարեգործական կազմակերպություն, որը նպաստում է գրագիտության զարգացմանը։
«READ International» - բարեգործական կազմակերպություն, որի նպատակն է Արևելյան Աֆրիկայում երեխաներին կրթության հասանելիություն տալ՝ այնտեղ ուղարկելով այնպիսի գրքեր, որոնց կարիքը Միացյալ Թագավորության միջնակարգ դպրոցների աշակերտներն այլևս չունեն։
«The National Adult Literacy Agency» (NALA) - իռլանդական անկախ բարեգործական կազմակերպություն, որը պայքարում է զարգացման հապաղումներով մարդկանց իրավունքների և նրանց լիարժեք կրթական ծառայություններ մատուցելու համար։


== Ծանոթագրություններ ==